Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 1299/12/3306	Považská Bystrica, 30.1.2013
EEČ : 2-26-12-2013

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 13.novembra 2012 o 09.30h v XXXXX, na sídlisku XXXXX, pri železničnej trati pri rieke XXXXX, prechovával pri sebe vo vrecku svojej bundy plechovú krabičku s usušeným rastlinným materiálom zelenohnedej farby, ktorú po výzve dobrovoľne vydal poverenému príslušníkovi PZ, OO PZ XXXXX a následne znaleckým skúmaním bolo zistené, že v plechovej krabičke prechovával rastlinný materiál rodu Cannabis - konopa o hmotnosti 0,31g s obsahom účinnej látky tetrahydrokanabinolu /THC/ v množstve väčšom ako 10mg, ktoré množstvo je spôsobilé po aplikovaní ovplyvniť  stav ľudskej psychiky a ktoré množstvo zodpovedá minimálne jednej obvykle jednorázovej dávke na použitie, pričom podľa zákona NR SR č. 139/1998 Z. z. o omamných látkach, psychotropných látkach a prípravkoch a jeho príloh sú rastliny rodu Cannabis (konopa) zaradené do I. skupiny omamných látok a tetrahydrokanabinol (THC) ako hlavná aktívna zložka konopy je zaradený do I. skupiny psychotropných látok
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník PZ, Obvodného oddelenia PZ XXXXX uznesením ČVS:ORP-1073/PB-PB-2012 zo dňa 13.11.2012 podľa § 199 ods.1 Tr.por. začal trestné stíhanie vo veci prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zák..

Následne poverený príslušník PZ, Obvodného oddelenia PZ XXXXX uznesením ČVS:ORP-1073/PB-PB-2012 zo dňa 30.11.2012 podľa § 206 ods.1 Tr.por. vzniesol obvinenie XXXXX, za prečin nedovolenej za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Tr. zák., na tom skutkovom základe, že dňa 13.novembra 2012 o 09.30h v XXXXX, pri železničnej trati pri rieke XXXXX, prechovával pri sebe vo vrecku svojej bundy plechovú krabičku s usušeným rastlinným materiálom zelenohnedej farby, ktorú po výzve dobrovoľne vydal poverenému príslušníkovi PZ, OO PZ XXXXX a následne znaleckým skúmaním bolo zistené, že v plechovej krabičke prechovával rastlinný materiál rodu Cannabis - konopa o hmotnosti 0,31g s obsahom účinnej látky tetrahydrokanabinolu /THC/ v množstve väčšom ako 10mg, ktoré množstvo je spôsobilé po aplikovaní ovplyvniť  stav ľudskej psychiky a ktoré množstvo zodpovedá minimálne jednej obvykle jednorázovej dávke na použitie, pričom podľa zákona NR SR č. 139/1998 Z. z. o omamných látkach, psychotropných látkach a prípravkoch a jeho príloh sú rastliny rodu Cannabis (konopa) zaradené do I. skupiny omamných látok a tetrahydrokanabinol (THC) ako hlavná aktívna zložka konopy je zaradený do I. skupiny psychotropných látok.

	Po skončení skráteného vyšetrovania poverený príslušník PZ predložil dozorujúcemu prokurátorovi vyšetrovací spis s návrhom na konanie o dohode o vine a treste podľa § 232 a nasl. Tr.por..

	Preskúmaním vyšetrovacieho spisu ČVS:ORP-1073/PB-PB-2012, zhodnotením všetkých zabezpečených dôkazov a osoby obv. XXXXX som dospela k záveru, že v danej trestnej veci  boli splnené všetky podmienky pre podmienečné zastavenie trestného stíhania obv. XXXXX podľa § 216 ods. 1 písm. a/, b/, c/ Tr. por..
	
	Po zhodnotení dôkazov zabezpečených v prípravnom konaní, a to výpovedí obv. XXXXX, svedka XXXXX, zápisnice o vydaní veci zo dňa 13.11.2012, znaleckého posudku Kriminalistického a expertízneho ústavu PZ  Slovenská Ľupča z odboru kriminalistiky, odvetvia kriminalistickej toxikológie a fotodokumentácie som dospela k záveru, že obv. XXXXX svojim protiprávnym konaním naplnil všetky zákonné znaky prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zák..

	Za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zák. stanovuje Trestný zákon trest odňatia slobody až na 3 roky.

	Obvinený XXXXX do zápisníc o výsluchu obvineného zo dňa 18.12.2012 uviedol, že dňa 13.11.2012 bol kontrolovaný hliadkou PZ v Pov. Bystrici, pri železničnej trati, pričom pri sebe mal plechovú krabičku s dvoma sušenými šiškami marihuany, ktoré mal pre vlastnú potrebu. Vedel o tom, že je to marihuana a že je trestné ju mať pri sebe, je si teda vedomý, že svojim konaním spáchal trestný čin, ktorého spáchanie ľutuje a v budúcnosti sa takémuto konaniu bude vyhýbať. Po poučení podľa § 216 Tr.por. uviedol, že súhlasí s tým, aby bolo trestné stíhanie proti nemu podmienečne zastavené.  

	V priebehu skráteného vyšetrovania tiež boli zabezpečené aj správy na obv. XXXXX.  Z výpisu z ústrednej evidencie priestupkov MV SR je zrejmé, že obv. XXXXX v mieste bydliska má dobrú povesť a nebol postihnutý za priestupok.  XXXXX je študentom XXXXX XXXXX, neboli u neho zistené prejavy požívania alkoholických nápojov, omamných a psychotropných látok, nesprával sa agresívne voči spolužiakom alebo vyučujúcim. Z odpisu registra trestov je zrejmé, že obv. XXXXX doposiaľ nebol súdne trestaný, nebolo proti nemu podmienečne zastavené trestné stíhanie a ani zastavené trestné stíhanie po schválení zmieru. 

	Podľa § 216 ods. 1 písm. a, b, c/ Tr. por. v konaní o prečine na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak : 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c/ vzhľadom na osobu obvineného, s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce.

	Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na 1 rok až 5 rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

	XXXXX pri podmienečnom zastavení trestného stíhania bola podľa § 216 ods. 2 Tr. por. určená skúšobná doba v trvaní 1 (jedného) roka, ktorá začne plynúť právoplatnosťou uznesenia o podmienečnom zastavení trestného stíhania. Určenú skúšobnú dobu považujem za dostatočne dlhú na to, aby obv. XXXXX v priebehu jej plynutia skutočne preukázal, že jeho protiprávne konanie bolo iba ojedinelým vybočením z rámca správania sa, ktoré je v súlade so zákonom a aby preukázal, že ďalej bude žiť riadnym, bezúhonným životom. Vzhľadom na osobu obv. XXXXX a jeho postoj k spáchanej trestnej činnosti možno dôvodne predpokladať, že už samotné trestné stíhanie bolo postačujúce pre jeho nápravu, a teda nie je dôvodné postaviť obv.  XXXXX pred súd.

	S prihliadnutím na uvedené skutočnosti, okolnosti spáchania trestného činu, osobu obv. XXXXX a doterajší spôsob jeho života mám za to, že je opodstatnené rozhodnutie o podmienečnom zastavení trestného stíhania obv. XXXXX v zmysle citovaného ustanovenia § 216 ods. 1 písm. a/, b/, c/ Tr. por..

S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môže podať obvinený do troch dní od jeho oznámenia prostredníctvom Okresnej prokuratúry Považská Bystrica na Krajskú  prokuratúru Trenčín. Sťažnosť má odkladný účinok /§ 216 ods. 5 Tr. por./.

Mgr. Eva Pirošová
prokurátorka